NYT FRA BESTYRELSEN januar 2022

Næstformand Christian Horn har solgt sin lejlighed og udtræder derfor af bestyrelsen. Jette Ewald bliver nyt bestyrelsesmedlem.

Bestyrelsen er i fuld gang med at indhente tilbud fra håndværkere med henblik på, at finde nogle gode løsninger på vores **parkerings- og renovationsforhold.** Der arbejdes på at bevare garagerne og lave et område bag dem til et ”skur” til skraldecontainerne. Vi er i dialog med Gentofte Renovation om muligheden for at nedgrave et par containere til lugtende affald. Muligheden for flere parkeringspladser er begrænsede, men vi har planer om 3 pladser i svinget ved blok 1 og 4 længdepladser i den store græsplæne fra kirsebærtræet og op mod hækken ved den ”høje” parkeringsplads.

Disse planer skal drøftes/besluttes på en generalforsamling, når vi kender priserne og har planen på plads.

Vi er i gang med at få tilbud på flere **cykelstativer** og bestyrelsen planlægger en cykeloprydning til foråret. Vi henstiller til, at cykler, der ikke bruges hver dag, sættes i cykelkældrene.

Processen omkring rensningen af **ventilationskanaler** er i gang og Thomas fra bestyrelsen er ved at aflægge besøg hos de beboere, der mangler at svare på de tidligere henvendelser, eller som har problemer med adgangen til udluftningskanalerne.

Der er kommet svar fra de fleste om forekomsten af **skægkræ.** Der er taget kontakt til firma, der kan behandle disse. Der kommer nærmere information til de berørte lejligheder.

Bestyrelsen har desværre problemer med dialogen med Unopark, der skulle have startet deres **parkeringsopgave** hos os pr. 1.2.22 - nyt firma overvejes derfor i stedet.

Fremover skal DEAS/Belfors vagtcentral kontaktes, hvis der opstår **akutte skader: f.eks. brand- og vandskade, knuste ruder på fællesarealer** og lignede uopsættelige hændelser. De er i besiddelse af en liste over de håndværkere, vi ønsker kontaktes i akutte tilfælde. Der opsættes snarest mærkater med telefonnummer på indgangsdørene.

Hilsen

Bestyrelsen

Vær opmærksom på, at **skakterne kun må bruges til restaffald**, da bioaffald (madaffald) skal sorteres særskilt og smides i containerne på pladsen. **Juice- og mælkekartoner** skal nu smides i plastcontaineren

Det henstilles til at alle **parkerer** mest hensigtsmæssigt, at garagerne bruges til biler og at varebiler parkeres udenfor området.

Vi oplever desværre at der **ryges og smides cigaretskod på legepladsen OG NU OGSÅ I LEGEHUSET!** Hold venligst øje med ubudne gæster.

**Skrald og fejlsortering** er desværre stadig et problem. **LÆS på skiltene,** hjemmesiden, de udleverede brochurer m.v. hvordan der skal sorteres! Det tager alt for meget af Henriks tid, og containerne bliver ikke tømt, hvis der blot er den mindste fejlsortering!

**Der må ikke stilles storskrald nogen steder på ejendommen.**

Vi vil stadig i begrænset omfang kunne modtage og bortkøre storskrald, som beboerne ikke selv har mulighed for at køre på genbrugsstationen. Kontakt Henrik eller bestyrelsen.

Har du spørgsmål til formanden/bestyrelsen bedes du henvende dig via kontaktfomularen på hjemmesiden. Der står mange nyttige oplysninger på vores hjemmeside: www.jaegerhaven.dk

Vores Facebookgruppe er tænkt som et forum, hvor medlemmerne kan kommunikere indbyrdes – ikke som en kontaktform til bestyrelsen.